NORAKSTS

|  |  |
| --- | --- |
| 27.07.2023. | Nr.7/28 |

###### NEKUSTAMĀ ĪPAŠUMA GAROZAS IELĀ 31, JELGAVĀ, NODOŠANA BEZ ATLĪDZĪBAS IEKŠLIETU MINISTRIJAS ĪPAŠUMĀ

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis), **PRET – nav**, **ATTURAS – nav**,

2023. gada 26. jūlijā saņemta Nodrošinājuma valsts aģentūras (reģ. Nr. 90009112024, juridiskā adrese: Čiekurkalna 1. līnija 1 k-2, Rīga, LV-1026), (turpmāk – NVA) lūgums Jelgavas valstspilsētas pašvaldības domei pieņemt lēmumu par nekustamā īpašuma Garozas ielā 31, Jelgavā, nodošanu bez atlīdzības Latvijas Republikas Iekšlietu ministrijas īpašumā, sakarā ar to, ka Jelgavā plānots būvēt katastrofu pārvaldības centra ēku ar A kategorijas Valsts ugunsdzēsības un glābšanas dienesta depo un telpām Valsts policijai, Valsts robežsardzei, Iekšlietu ministrijas Informācijas centram, NVA, Pilsonības un migrācijas lietu pārvaldei, kā arī Neatliekamās medicīniskās palīdzības dienestam un Latvijas Republikas prokuratūrai. NVA ieskatā, būvējot jauno ēku Garozas ielā 31, Jelgavā, tiks nodrošināta operatīvo dienestu nokļūšana uz izsaukuma vietām visā Jelgavas pilsētas teritorijā atbilstoši normatīvajos aktos noteiktajam, tai skaitā tiks nodrošināta reaģēšanas spēku atrašanās abās Lielupes upes pusēs, kā arī iedzīvotāju nokļūšana līdz jaunajā ēkā izvietotajām iestādēm.

Nekustamais īpašums ar kadastra Nr.0900 027 0095 Garozas ielā 31, Jelgavā, kas sastāv no zemes vienībām (32056 m2 kopplatībā) ar kadastra apzīmējumiem 0900 027 0095 (24138 m2) un 0900 027 0104 (7918 m2), ēkām ar kadastra apzīmējumiem 0900 027 0095 001, 0900 027 0095 002, 0900 027 0095 010, 0900 027 0095 013 un 0900 027 0104 005, reģistrēts Zemgales rajona tiesas Jelgavas pilsētas zemesgrāmatas nodalījumā Nr.100000270095 uz Jelgavas valstspilsētas pašvaldības vārda. Saskaņā ar Nekustamā īpašuma valsts kadastra informācijas sistēmas datiem, nekustamā īpašuma kadastrālā vērtība ir 236 225,00 *euro* (divi simti trīsdesmit seši tūkstoši divi simti divdesmit pieci *euro* 00 centi). Aizliegumi īpašuma atsavināšanai nav konstatēti un īpašums nav nepieciešams Pašvaldībai vai tās iestādēm pašvaldības funkciju veikšanai.

Saskaņā ar Valsts pārvaldes iekārtas likuma 5.pantu tiešās pārvaldes iestādes pārstāv Latvijas Republiku. LR Iekšlietu ministrija ir vadošā valsts pārvaldes iestāde iekšlietu nozarē, kas ietver noziedzības apkarošanas, sabiedriskās kārtības un drošības aizsardzības, personas tiesību un likumīgo interešu aizsardzības, valsts robežas drošības, ugunsdrošības, ugunsdzēsības, glābšanas, civilās aizsardzības, iedzīvotāju uzskaites un dokumentēšanas, kā arī migrācijas un pilsonības jautājumu apakšnozares. Saskaņā ar Ministru kabineta 2020. gada 22. septembra noteikumu Nr.589 “Iekšlietu ministrijas nolikums” 5.15.punktu Iekšlietu ministrija nodrošina ministrijas padotībā esošajā iestādēm nepieciešamo nekustamo īpašumu, informācijas un komunikācijas tehnoloģiju un materiāltehnisko līdzekļu uzturēšanu un attīstīšanu.

Pašvaldību likuma 10.panta pirmās daļas 16.punkts nosaka, ka Dome ir tiesīga izlemt ikvienu pašvaldības kompetences jautājumu un tikai domes kompetencē ir lemt par pašvaldības nekustamā īpašuma atsavināšanu un apgrūtināšanu, kā arī par nekustamā īpašuma iegūšanu.

Publiskas personas mantas atsavināšanas likuma (turpmāk - Atsavināšanas likums) 3.panta pirmās daļas 6.punkts nosaka, ka publiskas personas nekustamo un kustamo mantu var atsavināt nododot bez atlīdzības. Publiskas personas mantas atsavināšanas likuma 5.panta pirmā daļa nosaka, ka atļauju atsavināt valsts nekustamo īpašumu dod Ministru kabinets, bet atvasinātu publisku personu nekustamo īpašumu — attiecīgās atvasinātās publiskās personas lēmējinstitūcija, savukārt, minētā panta piektā daļa paredz, ka lēmumā par nekustamā īpašuma atsavināšanu tiek noteikts arī atsavināšanas veids un, ja nepieciešams, nekustamā īpašuma turpmākās izmantošanas nosacījumi un atsavināšanas tiesību aprobežojumi. Publiskas personas mantas atsavināšanas likuma 42.panta otrā daļa nosaka, ka atvasinātas publiskas personas nekustamo īpašumu var nodot bez atlīdzības citas atvasinātas publiskas personas vai valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai nekustamais īpašums tiek nodots.

Ievērojot minēto un saskaņā ar likuma Pašvaldību likuma 10.panta pirmās daļas 16.punktu, 73.panta ceturto daļu, Publiskas personas mantas atsavināšanas likuma 42.panta otro daļu, 43.pantu un 56.panta pirmo daļu, Ministru kabineta 2011.gada 1.februāra noteikumu Nr.109 ,”Kārtība, kādā atsavināma publiskas personas manta” nosacījumus un NVA 2023. gada 26. jūlija vēstuli,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Nodot Latvijas Republikas Iekšlietu ministrijas īpašumā bez atlīdzības Jelgavas valstspilsētas pašvaldības īpašumā esošo nekustamo īpašumu Garozas ielā 31, Jelgavā, kadastra Nr. 0900 027 0095, sastāvā ietilpstošās zemes vienības un nedzīvojamās ēkas:
   1. Kadastra apzīmējums 0900 027 0095 ar kopējo platību 24138m2 un uz tās esošajām 4 nedzīvojamām ēkām (kadastra apzīmējums 0900 027 0095 001; 0900 027 0095 002; 0900 027 0095 010; 0900 02 0095 013);
   2. Kadastra apzīmējums 0900 027 0104 ar kopējo platību 7918m2 un uz tās esošo nedzīvojamo ēku ar kadastra apzīmējumu 0900 027 0104 005.
2. Nekustamais īpašums tiek nodots valsts pārvaldes funkciju īstenošanai iekšlietu, medicīnas un tieslietu nozarē (valsts drošības, neatliekamās medicīniskās palīdzības, sabiedriskās kārtības un drošības jomā).
3. Nekustamais īpašums bez atlīdzības nododams Jelgavas valstspilsētas pašvaldības īpašumā, ja tas vairs netiek izmantots 2.punktā noteiktās funkcijas īstenošanai.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 27. jūlijā